Assessering, Eustres en distres, By OpenStax | QuizOver.com
2.2 Eustres en distres
Voer alle opdragte noukeurig uit
Voordat ons verder saam dink oor stres, moet ek tog verduidelik dat alle stres nie nadelig is vir mense nie. Daar is eustres , 'n positiewe soort stres, wat baie mense aanspoor om hul beste te lewer in sekere situasies, bv. leer vir eksamen, voorberei vir atletiek of wedstryde. Hierdie tipe stres spoor mense aan om hul beste te lewer binne 'n sekere tyd.
Die nadelige tipe stres word eintlik distres genoem. Dis nou as jy te veel vir te lank aan stres onderwerp word. Dis hierdie tipe stres wat jou later siek kan laat voel omdat dit o.a. jou immuniteit of weerstand teen siektes verswak. Die oorsake vir distres behoort uitgepluis te word en hanteer te word voordat daar te veel skade aan mense se fisiese en geestelike gesondheid is.
1. Is alle stres nadelig vir 'n mens? Gee redes vir jou antwoord.
2. Wanneer ondervind 'n persoon distres ?
3. Sê watter faktore of situasies veroorsaak eustres of distres by jou. Skryf E of D langs elke situasie of faktor.
as jou ouers baklei
as jou vriende vir jou kwaad is
as 'n onderwyser kwaai is
as jy rekenaarspeletjies speel
as iemand in die familie siek word
as iemand in die familie doodgaan
as jy in die see swem en die stroom is sterk
4. Bekyk die volgende situasies met 'n maat en besluit dan wat was die faktore wat stres veroorsaak het in elke situasie. Kyk of jy en jou maat saamstem. Indien nie, kry nog menings van jou klasmaats wanneer die leerkrag tyd gee daarvoor.
A . Bernita sit in haar kamer en huil. Haar ma vra haar wat fout is. Sy wil nie sê nie. Sy het die middag inkopies saam met 'n maat gedoen en haar pa en 'n vreemde vrou hand-aan-hand 'n restaurant sien binnegaan.
B . Suleiman wil nie eet nie. Hy is ontsteld omdat al sy klasmaats na 'n maat se partytjie genooi is, en hy nie.
C . Nomhla se ma maak haar kamer aan die kant en vind 'n toets wat Nomhla moes laat teken het. Nomhla het baie swak in die toets gevaar. Die vorige aand het Nomhla die heel aand in haar kamer gebly en gemaak asof sy studeer, maar sy het eintlik 'n boek gelees.
D . Patrick bly in 'n klein kamertjie by sy oom-hulle. Na 21:00 moet die ligte af en hy mag net twee maal per week die bad gebruik; die res van die tyd stort hy. Die stort het net koue water. Hy moet sy eie wasgoed doen. Hy kry om 18:00 aandete. Sy ontbyt bestaan uit een sny brood en koffie. Daar is geen middagete nie, sy tannie werk en die huis bly gesluit totdat sy tuiskom.
E . Macy bly naby 'n spoorwegstasie. Haar ma werk nagdiens en haar pa kom saans na sewe by die huis. Haar groot broer bly ook in die huis. Hy en sy vriende kuier graag tot laat in die aand.